

Farkas László

*Melyiket a 9 közül?*

Honnan tudtam volna, ki győz majd?

 A régi Új Írás indulásakor, 1961-ben arra kaptam parancsot, hogy járjam a kocsmákat, füleljem le a tehetséges fiatalokat. Illyéssel, Kassákkal, Vas Istvánnal, Sinkával majd elbánnak Váciék, én toborozzam csak a fiatalokat. Igaz, az első években, 61-62 táján főleg költő elődeiket, a „*Hetek”*etszorgalmazták. Ágh István, Bella István, Buda Ferenc, Ratkó József, Kalász László, Raffai Sarolta, Serfőző Simon, (őt ugyanitt ünnepeljük, hetven évesen), erős versenytársak voltak. Meg hát az „*Egyek*”. Baranyi Ferenc, Csukás István, Ladányi Mihály, Csanády János, Orbán Ottó – a „K*ilencek”* nek nehéz sors jutott, nem látszottak ki közülük.

64-ben kezdtek bekerülni az Új Írás falai mögé. Győri László, Rózsa Endre… S kivált akkor, amikor Angyal János lett a mentoruk, a fiatal költők gondviselőjeként. – Már a „*Hetek”* is okoztak gondot rebellis verseikkel, de a „*Kilencek”*kel gyarapodtak a problémák. Angyal Jánosnak ez lett a veszte, amikor új főszerkesztő vette át a lapot. „Részrehajló”- moindta. Hiába támogatta őket Nagy László, Juhász Ferenc.

 Az *Elérhetetlen Föld*, a korszakos gyűjtemény összekaroltatta őket, és kezdett megerősödni költészetük, de szerteágazni is, önálló kötetek útján. Ötven éve.

( Konczek József itt következő fiatalos, játékos versei nem válasz a cím kérdésére – bár Juhász Ferenc többször intett, figyeljek rá, ő a legkiválóbb, – hanem azért illesztettük ide őket, mert ő adott verseket ebbe az Új Írás számba…)

Konczek József

*Konc*

Hívtak engem Koncznak,

boncnak,

jerikói loncnak –

de a vers nem imamalom,

s nem kúszik föl az ablakon.

Hívjatok csak Koncnak.

Mert a Konc… hm…

papírmérték,

ha írnak rá,

lehet benne tán versmérték,

s ha a vers jó,

 az az érték

*Madársors*

Kristály sorsom, ha himbált,

elgondoltam Halimbát,

ott a csillék szaladnak,

kötél tart, de magad vagy.

Adnak ezt-azt, kalimpát,

kismadárnak fahintát,

s el- meg visszaragadnak,

jobb, ha maradsz magadnak.

Zselnicemeggy bukik rád,

pörgesd meg a csuringád

azért van a képzelet,

semmibe ne nézzenek.

/Hej, barátok, barátnők,

fűzfaágra madár jött,

ideszáll meg elrepül,

bámulom én emberül./

 *csuringa az ausztráliai bennszülöttek pörgető*

 *„brugattyúja”, atavisztikus léleknemző eszköz*